STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcim a doplňujúcim návrhom Európskeho parlamentu v pozícii Rady vo veci návrhu nariadenia EURÓPSKEHO PARLAMENTU A RADY, ktorým sa mení príloha I k nariadeniu Rady (ES) č. 1528/2007, pokiaľ ide o vypustenie niekoľkých krajín zo zoznamu regiónov alebo štátov, ktoré ukončili rokovania /* COM/2013/0277 final - 2011/0260 (COD) */





2011/0260 (COD) STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k pozmeňujúcim a doplňujúcim návrhom Európskeho parlamentu v pozícii Rady vo veci návrhu nariadenia EURÓPSKEHO PARLAMENTU A RADY, ktorým sa mení príloha I k nariadeniu Rady (ES) č. 1528/2007, pokiaľ ide o vypustenie niekoľkých krajín zo zoznamu regiónov alebo štátov, ktoré ukončili rokovania 1. Úvod V článku 294 ods. 7 písm. c) Zmluvy o fungovaní Európskej únie sa stanovuje, že Komisia vydá stanovisko k zmenám, ktoré navrhol Európsky parlament v druhom čítaní. Komisia predkladá svoje stanovisko k dvom zmenám, ktoré navrhol Parlament. 2. Kontext Po podpísaní dohody z Cotonou v roku 2000, v ktorej sa stanovujú zásady a ustanovenia týkajúce sa dohôd o hospodárskom partnerstve (ďalej len „DHP“) s africkými, karibskými a tichomorskými (AKT) krajinami a regiónmi a na základe následného rokovacieho procesu niekoľko krajín ukončilo rokovania a koncom roku 2007 podpísalo predbežné DHP. S cieľom zabrániť narušeniu obchodných preferencií sa v nariadení Rady (ES) č. 1528/2007 z 20. decembra 2007 (ďalej len „nariadenie o prístupe na trh“) stanovujú podmienky jednostranného predčasného predbežného uplatňovania obchodných preferencií zo strany EÚ od 1. januára 2008 v očakávaní ratifikácií DHP. Zatiaľ čo 19 krajín AKT prijalo potrebné opatrenia na ratifikáciu svojich dohôd o hospodárskom partnerstve, iným 17 krajinám sa to nepodarilo. Podľa kritérií stanovených v článku 2 ods. 3 nariadenia o prístupe na trh týchto 17 krajín už nespĺňa podmienky nariadenia o prístupe na trh, a preto by sa obchodné preferencie už nemali zachovávať. 3. Cieľ návrhu Komisie Cieľom návrhu je zmeniť zoznam krajín, ktoré využívajú uvedené preferencie (príloha I k nariadeniu) tak, že sa od 1. januára 2014 vypustia tie krajiny, ktoré ešte neprijali potrebné opatrenia na ratifikáciu DHP. Cieľom návrhu je zabezpečiť rovnaké zaobchádzanie s partnerskými krajinami DHP, ktoré v plnej miere plnia svoje záväzky. 4. Stanovisko Komisie k zmenám navrhnutým Európskym parlamentom – Odloženie dátumu nadobudnutia účinnosti V druhom čítaní Európsky parlament navrhuje odložiť dátum nadobudnutia účinnosti zmeny nariadenia o prístupe na trh o desať mesiacov, t. j. na 1. október 2014. Komisia považuje za vhodnejší svoj pôvodný návrh, podľa ktorého malo nariadenie nadobudnúť účinnosť 1. januára 2014, pretože každé zdržanie zvyšuje riziko uzatvárania dočasných dohôd, ktoré nemôžu zabezpečiť spoľahlivý právny základ pre prístup krajín AKT na trh. Vzhľadom na zaistenie medziinštitucionálnej jednoty a prevažnej väčšiny v súvislosti s prijatím návrhu zmeny je však zmena napriek tomu prijateľná. – Zmena obmedzenia delegovania právomocí Druhá zmena Európskeho parlamentu sa týka časového obmedzenia delegovania právomocí udelených Komisii. Zatiaľ čo Komisia časové obmedzenie pôvodne nenavrhla, Európsky parlament navrhol obmedziť udelenie právomocí na obdobie piatich rokov s možnosťou tichého obnovenia. Aj keď Komisia tento prístup neuprednostňuje, nespôsobí to v uvedenom prípade osobitné problémy, preto je tento prístup prijateľný. 5. Záver Podľa článku 293 ods. 2 Zmluvy o fungovaní Európskej únie Komisia mení svoj návrh, ako je uvedené vyššie.